4.3

Podľa názoru EHSV by sa pri prepracúvaní smernice o stavebných výrobkoch a jej zmene na nariadenie o stavebných výrobkoch mali zohľadniť najmä tieto dôležité aspekty: — transparentnosť, zjednodušenie, spoľahlivosť, právna istota a technická bezpečnosť, jednotné definície, zrozumiteľnosť pre cieľové skupiny obyvateľstva, t. j. medzispotrebiteľov alebo konečných spotrebiteľov stavebných výrobkov, kupujúcich resp. predajcov, inžinierov, architektov a konštruktérov, verejných a súkromných zmluvných partnerov, ako aj orgány verejnej správy, — zrozumiteľný, jasný a užívateľovi ľahko prístupný spoločný technický jazyk, založený na harmonizovaných normách a európskych technických posúdeniach, pre hospodárske subjekty pôsobiace v stavebníctve, ale aj pre jednotlivcov z radov občanov a pre ich požiadavky na bývanie pokiaľ ide o pohodlie, zdravie, energetickú a ekologickú účinnosť, kvalitu života, hygienu a bezpečnosť, — súlad s ostatnými cieľmi a oblasťami politiky EÚ, najmä pokiaľ ide o všeobecnú zásadu predchádzania škodám, ktorá je stanovená zmluvou a bola prijatá rôznymi medzinárodnými dohovormi, ako aj dohodou o uplatňovaní sanitárnych a fytosanitárnych opatrení (dohovor SPS) v rámci WTO, na ktorú sa dá odvolávať, ak boli objektívnym vedeckým skúmaním zistené potenciálne nebezpečenstvá fenoménu, výrobku alebo postupu, a to najmä vo vzťahu k právnemu rámcu pre používanie chemických látok (REACH) (9), všeobecnej bezpečnosti výrobkov (10) a zodpovednosti za výrobky, aby sa tak zaručila vysoká úroveň ochrany spotrebiteľa pred poškodením jeho zdravia a majetku chybným výrobkom (11), — komunikácia, informácie a školenia, pokiaľ ide o práva a povinnosti všetkých zúčastnených subjektov Spoločenstva a zreteľné identifikovanie kontaktných miest pre výrobky, ktoré by pri urovnávaní sporov mali využívať aj postup SOLVIT, aby tak umožnili podnikom – najmä MSP – a medzispotrebiteľom a konečným spotrebiteľom mimosúdne urovnať spory, — odstránenie nadmernej administratívnej náročnosti a s ňou spojeného zaťaženia, najmä pre menšie a slabšie subjekty ako napr. medzispotrebiteľov a konečných spotrebiteľov, MSP a jednotlivcov z radov občanov, keďže povinnosti pre hospodárske subjekty musia byť oprávnené a primerané a nesmú byť spojené s nákladným byrokratickým a administratívnym zaťažením, — rozvoj a šírenie kultúry trvalo udržateľného, zdravého a bezpečného stavebníctva, ktorá bude ovplyvňovať projektový výskum a hodnotenie stavebných techník, výrobu, uvádzanie do obehu a používanie lepších stavebných materiálov, ako aj nové riešenia štruktúr budov, pričom zodpovednosť nesú všetky subjekty, počnúc školami, zariadeniami technickej odbornej prípravy, až po univerzity, — podpora európskych výborov pre normalizáciu stanovením jasných, transparentných mandátov, ktorých ciele sú úplne dodržiavané, ako aj rozšírením ich reprezentatívnosti na všetky príslušné cieľové skupiny, aby tak bol postup pre vypracovanie technických noriem pre stavebné výrobky efektívnejší, — posilnenie systémov dohľadu nad trhom a uverejňovanie porušení a menovite aj porušovateľov. S tým je spojené aj zlepšenie koordinácie vnútroštátnych systémov, špecifické uplatňovanie systému RAPEX (12) na výrobky v stavebníctve, uverejňovanie porušení predpisov a podvodného konania na internetovom portáli EÚ a v úradnom vestníku, a tiež to, že tejto oblasti by mala byť venovaná osobitná kapitola v správe o uplatňovaní tohto nového nariadenia, ktorá má byť predkladaná každé dva roky Európskemu parlamentu, Rade a EHSV.